Στρατής Καρράς

Ο Στρατής Καρράς ήταν έλληνας καθηγητής υποκριτικής και θεατρικός συγγραφέας. Γεννήθηκε στο χωριό Τρύγονας Λέσβου, γιος του Γιώργου Καρρά και της Ειρήνης το γένος Αϊβαλικλή. Ο πατέρας του ήταν μαρμαρογλύπτης. Οι γονείς του χώρισαν λίγους μήνες μετά τη γέννησή του και έτσι ο Καρράς μεγάλωσε με τη μητέρα του. Τα πρώτα παιδικά του χρόνια τα πέρασε στη γενέτειρά του. Εξαιτίας ασθένειάς του από αμυγδαλίτιδα και της ανάγκης νοσηλείας του, έζησε από το 1944 στη Μυτιλήνη, όπου τέλειωσε το δημοτικό σχολείο και γράφτηκε στο γυμνάσιο. Το 1953 εγκαταστάθηκε στην Αθήνα όπου τέλειωσε το γυμνάσιο. Φοίτησε στη Κινηματογραφική Σχολή του Λυκούργου Σταυράκου (1955-1956) και στη Δραματική Σχολή του Πέλου Κατσέλη, όπου μετά την αποφοίτησή του δίδαξε υποκριτική ως το θάνατο του Κατσέλη το 1981. Το 1970 έφυγε για το Dallas, όπου δίδαξε υποκριτική σε μεταπτυχιακούς φοιτητές του Πανεπιστημίου του Trinity, μετά από πρόσκληση του διευθυντή του Dallas Thaetre Center. Εκεί γνώρισε την ηθοποιό και θεατρολόγο Nellie Diaks, την οποία παντρεύτηκε το 1972 και με την οποία απέκτησε δύο παιδιά, το Στρατή-Άγγελο και την Ειρήνη. Από το 1976 ως το 1977 συνεργάστηκε με το Μάνο Κατράκη στο Μικρό Ελληνικό Λαϊκό Θέατρο και δίδαξε στη θεατρική ομάδα του Πανεπιστημίου Αθηνών. Το 1977 διορίστηκε καθηγητής στη Δραματική Σχολή του Εθνικού Θεάτρου και το 1980 διευθυντής της Δραματικής Σχολής του Κρατικού Θεάτρου Βορείου Ελλάδος Διετέλεσε επίσης μέλος του Δ.Σ. και στη συνέχεια (1987) Γενικός Διευθυντής της Ελληνικής Ραδιοφωνίας, ενώ το 1989 εγκαινίασε ραδιοφωνικό σταθμό μεγάλης εμβέλειας στη Μυτιλήνη. Το 1981 δημιούργησε το Εργαστήρι Θεάτρου Κίνησης, αργότερα Θέατρο Κωφών της Ελλάδας, σε συνεργασία με τη γυναίκα του. Το 1990 ίδρυσε το Σπουδαστήριο Θεατρικής Παιδείας, με την υποστήριξη της Εταιρείας Ελλήνων Θεατρικών Συγγραφέων (της οποίας είχε εκλεγεί πρόεδρος τον προηγούμενο χρόνο), του Υπουργείου Πολιτισμού και του Ευρωπαϊκού Κοινοτικού Ταμείου. Πέθανε στο σπίτι του στον Διόνυσο Αττικής από έμφραγμα του μυοκαρδίου. Το συγγραφικό έργο του Στρατή Καρρά τοποθετείται στο χώρο του μεταπολεμικού ελληνικού θεάτρου. Ανήσυχο πνεύμα από νεαρή ηλικία, έγραψε το πρώτο θεατρικό έργο του, με τίτλο Ο Απολωλώς, σε ηλικία δεκαπέντε χρόνων. Ακολούθησε, δέκα χρόνια αργότερα το Αύριο θ’ αλλάξουμε γειτονιά. Γνωστός έγινε ωστόσο κυρίως με τα έργα Οι νυχτοφύλακες (Β΄ Κρατικό Βραβείο Θεάτρου το 1967, βραβείο Frank Nik το 1970) που παραστάθηκαν από το Εθνικό Θέατρο, το Dallas Theater Center και το Κρατικό Θέατρο της Άγκυρας, Οι παλαιστές, που τιμήθηκαν με Κρατικό Έπαινο και πρωτοπαρουσιάστηκαν το 1969 από τον θίασο Παξινού – Μινωτή στο Rex, Ο Συνοδός, που τιμήθηκε με το Α΄ Κρατικό Βραβείο Θεάτρου το 1969 και πρωτοπαρουσιάστηκε από το θίασο του Dallas Thatre Center στο θέατρο Αυλαία σε σκηνοθεσία του συγγραφέα. Συνεργάστηκε στη συγγραφή κινηματογραφικών σεναρίων για τις ταινίες Αναπαράσταση Μέρες του ’36, Οι κυνηγοί του Θόδωρου Αγγελόπουλου, 1922 του Νίκου Κούνδουρου, Το αίμα των αγαλμάτων και Η Χρυσομαλλούσα του Τώνη Λυκουρέση, ενώ από κοινού με τους Γιάννη Νεγρεπόντη και Σταύρο Κωσταράτο έγραψε το σενάριο Γόνιμη Γραμμή. 1. Για περισσότερα βιογραφικά στοιχεία του Στρατή Καρρά βλ. Πεζοπούλου Γιούλη, Στρατής Καρράς• Παρουσίαση του συγγραφέα και του έργου του• Πρόλογος: Βάλτερ Πούχνερ. Αθήνα, Δωδώνη, 1996.


 Ενδεικτική Βιβλιογραφία 

• Βαρίκας Βάσος, «Εθνικό και πρωτοπορία», Τα Νέα, 21/3/1969.

• Γεωργουσόπουλος Κώστας, «Ο Συνοδός», «Οι μπουλουκτσήδες», «Η αγοραστική αξία της σιωπής», Κλειδιά και κώδικες θεάτρουΙΙ• Ελληνικό θέατρο, σ.83-87, 120-124, 324-326. Αθήνα, Εστία, 1984.

• Δόξας Άγγελος, «Οι Νυχτοφύλακες», Ελεύθερος κόσμος, 13/3/1969.

• Κλάρας Μπάμπης, «Ιδιότυπο ελληνικό έργο», Η Βραδυνή, 28/3/1970.

• Μαργαρίτης Αλκ., «Νέα Σκηνή του Εθνικού Θεάτρου – Στρατή Καρρά: Οι μπουλουκτσήδες», Νέα Εστία117, ετ.ΝΘ΄, 1/4/1985, αρ.1386, σ.482-483.

• Πεζοπούλου Γιούλη, Στρατής Καρράς• Παρουσίαση του συγγραφέα και του έργου του• Πρόλογος: Βάλτερ Πούχνερ. Αθήνα, Δωδώνη, 1996.

• Πεφάνης Γ.Π., «Η ενορχήστρωση της σιωπής για τον Μουγγό του Στρ.Καρρά», Νέα Εστία138, 1/10/1995, ετ.ΞΘ΄, αρ.1638, σ.1295-1301.
 Εργογραφία 

(πρώτες αυτοτελείς εκδόσεις) 1

Θέατρο

• Ο απολωλώς. Μυτιλήνη, Ι.Πασπάτης – Ε.Παράσχος, 1954.

• Οι παλαιστές. Αθήνα, Δωδώνη, 1971 (πρώτη παρουσίαση Θίασος Μινωτή - Παξινού, 1970).

• Ο συνοδός. Αθήνα, Δωδώνη, 1983 (πρώτη παρουσίαση ΚΘΒΕ, Νέα Σκηνή, Μάρτιος 1971).

• Οι μπουλουκτσήδες. Αθήνα, Δωδώνη, 1986 (πρώτη παρουσίαση Ανοιχτό Θέατρο Γιώργου Μιχαηλίδη, 1973).

• Η πύλη (ή Το ζουμπούλι). Αθήνα, Δωδώνη, 1986.

• Ο μουγγός. Αθήνα, Δωδώνη, 1986 (πρώτη παρουσίαση Λαϊκό Πειραματικό Θέατρο Λεωνίδα Τριβιζά, 1980). 1 Για αναλυτικά εργογραφικά και παραστασιογραφικά στοιχεία του Στρατή Καρρά βλ. Πεζοπούλου Γιούλη, Στρατής Καρράς• Παρουσίαση του συγγραφέα και του έργου του• Πρόλογος: Βάλτερ Πούχνερ. Αθήνα, Δωδώνη, 1996.

 Παραπομπές 

Κατηγορία:Καθηγητές της Δραματικής Σχολής του Εθνικού Θεάτρου